CELEX: 32014D0407
Language: da
Date: 2014-06-20 00:00:00
Title: 2014/407/EU: Rådets afgørelse af 20. juni 2014 om ophævelse af afgørelse 2010/287/EU om et uforholdsmæssigt stort underskud i Nederlandene

28.6.2014   
            
            
               DA
            
            
               Den Europæiske Unions Tidende
            
            
               L 190/73
            
         RÅDETS AFGØRELSE
   af 20. juni 2014
   om ophævelse af afgørelse 2010/287/EU om et uforholdsmæssigt stort underskud i Nederlandene
   
      (2014/407/EU)
   
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde, særlig artikel 126, stk. 12,
   under henvisning til henstilling fra Europa-Kommissionen, og
   ud fra følgende betragtninger:
   
               (1)
            
            
               Den 2. december 2009 besluttede Rådet efter henstilling fra Kommissionen ved afgørelse 2010/287/EU (1), at der forelå et uforholdsmæssigt stort underskud i Nederlandene. Rådet konstaterede, at det for 2009 planlagte offentlige underskud lå på 4,8 % af BNP, dvs. over traktatens referenceværdi på 3 % af BNP, mens den offentlige bruttogæld forventedes at udgøre 59,7 % af BNP, hvilket er under traktatens referenceværdi på 60 % af BNP. Det offentlige underskud og den offentlige gæld i 2009 blev efterfølgende justeret til henholdsvis 5,6 % og 60,8 % af BNP.
            
         
               (2)
            
            
               I henhold til artikel 126, stk. 7, i traktaten og artikel 3, stk. 4, i Rådets forordning (EF) nr. 1467/97 (2) rettede Rådet på grundlag af en henstilling fra Kommissionen den 2. december 2009 en henstilling til Nederlandene om at bringe situationen med et uforholdsmæssigt stort underskud til ophør senest i 2013. Rådets henstilling blev offentliggjort.
            
         
               (3)
            
            
               Rådet fandt den 21. juni 2013, at Nederlandene havde truffet virkningsfulde foranstaltninger i overensstemmelse med Rådets henstilling af 2. december 2009 efter traktatens artikel 126, stk. 7, og at uventede negative økonomiske forhold med store ugunstige virkninger for de offentlige finanser var indtruffet efter vedtagelsen af den oprindelige henstilling. Rådet mente derfor efter en henstilling fra Kommissionen, at de betingelser, der er fastsat i artikel 3, stk. 5, i forordning (EF) nr. 1467/97, var opfyldt og udstedte en ny henstilling til Nederlandene i henhold til traktatens artikel 126, stk. 7, med henblik på at bringe situationen med et uforholdsmæssigt stort underskud til ophør senest i 2014. Denne nye henstilling fra Rådet blev offentliggjort.
            
         
               (4)
            
            
               I henhold til artikel 4 i protokollen om proceduren i forbindelse med uforholdsmæssigt store underskud, der er knyttet som bilag til traktaten, er det Kommissionens ansvar at tilvejebringe de data, der skal benyttes til gennemførelse af proceduren. Som led i gennemførelsen af denne protokol skal medlemsstaterne indberette oplysninger om det offentlige underskud og den offentlige gæld og andre relaterede variabler to gange årligt, nemlig inden den 1. april og inden den 1. oktober, jf. artikel 3 i Rådets forordning (EF) nr. 479/2009 (3).
            
         
               (5)
            
            
               Når det overvejes, om en afgørelse om et uforholdsmæssigt stort underskud bør ophæves, skal Rådet vedtage en afgørelse på grundlag af indberettede data. Desuden bør en afgørelse om et uforholdsmæssigt stort underskud kun ophæves, hvis Kommissionens prognoser viser, at underskuddet ikke vil overstige traktatens tærskelværdi på 3 % af BNP i løbet af prognoseperioden (4).
            
         
               (6)
            
            
               På grundlag af de af Kommissionen (Eurostat) fremlagte data i overensstemmelse med artikel 14 i forordning (EF) nr. 479/2009 efter indberetning fra Nederlandene inden den 1. april 2014, stabilitetsprogrammet for 2014 og på grundlag af Kommissionens tjenestegrenes prognose fra foråret 2014 er følgende konklusioner begrundede:
               
                           —
                        
                        
                           Efter at være toppet med 5,6 % af BNP i 2009 blev det offentlige underskud i Nederlandene støt reduceret og nåede ned på 2,5 % af BNP i 2013 (5). Denne forbedring skyldes konsolideringsforanstaltningerne på både udgifts- og indtægtssiden, navnlig stigninger i (indirekte) beskatning og nedskæringer i de offentlige udgifter.
                        
                     
                           —
                        
                        
                           Ifølge Nederlandenes stabilitetsprogram for 2014 forventes det offentlige underskud at stige til 2,9 % af BNP i 2014 og derefter falde til 2,1 % af BNP i 2015, mens det i Kommissionens tjenestegrenes prognose fra foråret 2014 forventes, at det offentlige underskud andrager 2,8 % af BNP i 2014 og 1,8 % af BNP i 2015. Derfor forventes underskuddet at forblive under traktatens referenceværdi på 3 % af BNP i løbet af prognoseperioden.
                        
                     
                           —
                        
                        
                           Efter en forbedring på 1,4 % af BNP i 2013 forventes den strukturelle saldo, dvs. den konjunkturkorrigerede offentlige saldo, minus engangsforanstaltninger og andre midlertidige foranstaltninger, at blive stabiliseret i 2014 og blive forbedret med 0,5 procentpoint i 2015 på grundlag af en antagelse om en uændret politik. I den forbindelse ser der i øjeblikket ud til at være en forskel på 0,5 % af BNP i forhold til den nødvendige tilpasning af den strukturelle saldo i retning af den mellemfristede budgetmålsætning i 2014, hvilket tyder på, at der er behov for at styrke de budgetmæssige foranstaltninger for at sikre fuld overensstemmelse med den præventive del af stabilitets- og vækstpagten på baggrund af den stigende risiko for en betydelig afvigelse fra den nødvendige tilpasningskurs.
                        
                     
                           —
                        
                        
                           Gældskvoten steg med ca. 10 procentpoint mellem 2010 og 2013 til 73,5 %. Ifølge Kommissionens prognose fra foråret 2014 forventes den offentlige bruttogæld at stige yderligere til 73,8 % af BNP i 2014 og falde til 73,4 % af BNP i 2015.
                        
                     
         
               (7)
            
            
               Fra 2014, altså året efter korrektionen af det uforholdsmæssigt store underskud, er Nederlandene omfattet af den forebyggende del af stabilitets- og vækstpagten og bør nærme sig den mellemfristede målsætning i et rimeligt tempo, herunder overholde benchmarket for udgifter og sikre tilstrækkelige fremskridt hen imod overholdelse af gældskriteriet i overensstemmelse med artikel 2, stk. 1a, i forordning (EF) nr. 1467/97.
            
         
               (8)
            
            
               I henhold til traktatens artikel 126, stk. 12, skal en rådsafgørelse om et uforholdsmæssigt stort underskud ophæves, når det uforholdsmæssigt store underskud i den pågældende medlemsstat efter Rådets opfattelse er blevet korrigeret.
            
         
               (9)
            
            
               Efter Rådets opfattelse er det uforholdsmæssigt store underskud i Nederlandene blevet korrigeret, og afgørelse 2010/287/EU bør derfor ophæves —
            
         VEDTAGET DENNE AFGØRELSE:
   Artikel 1
   Det fastslås efter en generel vurdering, at situationen med et uforholdsmæssigt stort underskud i Nederlandene er blevet korrigeret.
   Artikel 2
   Afgørelse 2010/287/EU ophæves hermed.
   Artikel 3
   Denne afgørelse er rettet til Kongeriget Nederlandene.
   
      Udfærdiget i Luxembourg, den 20. juni 2014.
      
         
            På Rådets vegne
         
         G. A. HARDOUVELIS
         
            Formand
         
      
   
   
      (1)  Rådets afgørelse 2010/287/EU af 2. december 2009 om et uforholdsmæssigt stort underskud i Nederlandene (EUT L 125 af 21.5.2010, s. 42).
   
      (2)  Rådets forordning (EF) nr. 1467/97 af 7. juli 1997 om fremskyndelse og afklaring af gennemførelsen af proceduren i forbindelse med uforholdsmæssigt store underskud (EFT L 209 af 2.8.1997, s. 6).
   
      (3)  Rådets forordning (EF) nr. 479/2009 af 25. maj 2009 om gennemførelse af den protokol om proceduren i forbindelse med uforholdsmæssigt store underskud, der er knyttet som bilag til traktaten om oprettelse af Det Europæiske Fællesskab (EUT L 145 af 10.6.2009, s. 1).
   
      (4)  I overensstemmelse med »Specifikationer om gennemførelsen af stabilitets- og vækstpagten og retningslinjer for stabilitets- og konvergensprogrammernes indhold og form« af 3. september 2012. Jf.: http://ec.europa.eu/economy_finance/economic_governance/sgp/pdf/coc/code_of_conduct_en.pdf.
   
      (5)  Det offentlige underskud i 2013 var i betydelig grad påvirket af nationaliseringen af SNS Reaal, som ifølge den seneste vurdering fra Nederlandenes statistiske kontor (CBS) ikke skulle have haft følger for underskuddet, men Eurostats endelige afgørelse om klassificeringen foreligger endnu ikke. På grundlag af de foreliggende oplysninger kan denne foranstaltning medføre en stigning på 0,3 % af BNP.